    

  **5/7/2021**

**ΚΟΙΝΟ ΔΕΛΤΙΟ ΤΥΠΟΥ**

**ΙΑΤΡΙΚΩΝ ΣΥΛΛΟΓΩΝ ΑΝΑΤΟΛΙΚΗΣ**

**ΜΑΚΕΔΟΝΙΑΣ & ΘΡΑΚΗΣ**

 Οι Ιατρικοί Σύλλογοι Ανατολικης Μακεδονίας και Θράκης θεματοφύλακες της Δημόσιας Υγείας από την αρχή της πανδημίας καταθέταμε προτάσεις για τη σωστή και έγκαιρη πρόληψη της Covid-19.

 Στην τελευταία τηλεδιάσκεψη των Προέδρων αποφασίσθηκε ομόφωνα να προταθεί η υποχρεωτικότητα των εμβολιασμών σε συγκεκριμένες πληθυσμιακές ομάδες μέχρι τη λήξη της υγειονομικής κρίσης. Η πρόταση υπερψηφίστηκε από τα Διοικητικά Συμβούλια των Ιατρικών Συλλόγων.

 Η αναγκαιότητα της άμεσης υποχρεωτικότητας των εμβολιασμών σε Ιατρούς, Οδοντιάτρους, Φαρμακοποιούς, Νοσηλευτές και λοιπούς εργαζόμενους σε δημόσιες και ιδιωτικές δομές Υγείας και κλειστές δομές περίθαλψης ευπαθών συνανθρώπων μας είναι επιβεβλημένη.

 Η αναβλητικότητα της συγκεκριμένης απόφασης για το φθινόπωρο ίσως αποβεί μοιραία για το Εθνικό Σύστημα Υγείας, το οποίο πρέπει να συνεχίσει να περιθάλπει ασθενείς για όλες τις νόσους.

 Η παραλλαγή Δέλτα μεταδίδεται με ιλιγγιώδεις ρυθμούς και πιθανότατα θα επικρατήσει σύντομα στην πατρίδα μας.

 Η ευθύνη των επιστημόνων Υγείας αλλά και των υπόλοιπων εργαζομένων στις προαναφερθείσες δομές απέναντι στους νοσηλευόμενους είναι καθοριστική και αυτοπροσδιορίζει την ιδιότητά τους.

 Η αφθονία σε αξιόπιστα και ασφαλή εμβόλια είναι προάγγελος ευημερίας για τη χώρα μας.

Ο **εμβολιασμός** σώζει περισσότερες ζωές από οποιαδήποτε άλλη ιατρική θεραπεία ανά τους αιώνες.

 Ο **εμβολιασμός** θα χαρίσει την **ελευθερία** σε εμάς αλλά και στους ευαίσθητους συνανθρώπους μας, παιδιά και ενήλικες που δεν επιτρέπεται να εμβολιαστούν για λόγους υγείας.

Ο **εμβολιασμός,** η πρωτογενής πρόληψη, είναι δικαίωμα αλλά και υποχρεωτική πράξη κοινωνικής ευθύνης και αλληλεγγύης.

 **ΓΙΑ ΤΟΥΣ ΙΑΤΡΙΚΟΥΣ ΣΥΛΛΟΓΟΥΣ
ΑΝΑΤΟΛΙΚΗΣ ΜΑΚΕΔΟΝΙΑΣ & ΘΡΑΚΗΣ**

**ΟΙ ΠΡΟΕΔΡΟΙ**

**ΓΕΩΡΓΙΑΔΗΣ ΓΕΩΡΓΙΟΣ – Πρόεδρος Ι.Σ. Δράμας**

**ΠΑΠΑΝΔΡΟΥΔΗΣ ΑΝΔΡΕΑΣ – Πρόεδρος Ι.Σ. Έβρου**

**ΑΝΤΩΝΙΟΥ ΑΝΑΣΤΑΣΙΑ– Πρόεδρος Ι.Σ. Καβάλας**

**ΚΑΡΑΔΕΔΟΣ ΑΝΑΣΤΑΣΙΟΣ – Πρόεδρος Ι.Σ. Ξάνθης**

**ΧΑΡΙΤΟΠΟΥΛΟΣ ΚΩΝΣΤΑΝΤΙΝΟΣ – Πρόεδρος Ι.Σ. Ροδόπης**